Regering paai unies oor SAL(Argieffoto: Henk Kruger/ANA) Die departement van openbare werke sê hy sal met SAL se reddingspraktisyns vergader met die oog daarop om hulle te oortuig om die afskaffing van bepaalde roetes te heroorweeg. SAL se sakereddingspraktisyns het Donderdag aangekondig die lugdiens sal van 1 Maart 2020 alle plaaslike vlugte vir Durban, Oos-Londen en Port Elizabeth staak. SAL is sedert Desember in vrywillige sakeredding geplaas. Les Matuson en Siviwe Dongwana, die sakereddingspraktisyns, het gesê kragtens SAL se verbintenis daartoe om dringende stappe te doen om kontant te spaar en ŉ lewensvatbare platform te skep vir ŉ suksesvolle toekoms, moet sleutelmaatreëls “nou” ingestel word. Dié aankondiging het groot ontevredenheid by verskeie unies uitgelok, wat van mening is dat dié besluit noodgedwonge tot die aflegging van werkers sal lei. Sommige unies het selfs gedreig met hofaksies, sou dié besluit deurgevoer word. “Die departement van openbare werke is bekommerd dat onlangse besluite oor SAL ondersekerheid in markte en onder verbruikers kon veroorsaak het, wat die toekoms van die lugredery op die langtermyn negatief kan beïnvloed,” lui die departement se verklaring. “Daarom sal ons voorleggings aan die sakepraktisyns doen sodat ons die behoefte om niewinsgewende roetes te sny kan balanseer met die toekomstige volhoubaarheid van die lugredery sowel as om Suid-Afrika se lugvaartbedryf te verseker.” As deel van hul voorlegging, sê die departement, sal hulle die sakereddingspraktisyns versoek om hul besluit om die roetes te sluit, te heroorweeg. “Terwyl ons die impak van die sakereddingsproses op die herstrukturering van roetes, personeel en kostes verstaan, is die regering én sakereddingspraktisyns daartoe verbind om ŉ oplossing te vind om ŉ volhoubare SAL daar te stel,” lui die verklaring.